 Abe-ANC benze ubuqaba: umhlaziyi - IsolezweAbe-ANC benze ubuqaba: umhlaziyiFebruary 6 2013 at 10:22am By CELANI SIKHAKHANEBebeshaya phansi ngonyawo bethi bazowalima baphinde bawakhe ngamageja nangamahalavu amalungu e-DA abantu bakwaSwayimane abebewavimbela. Isithombe: BONGANI MBATHACELANI SIKHAKHANE UMHLAZIYI wezepolitiki ozimele KwaZulu-Natal uthi isenzo sokuziphatha ngendlela enodlame kwamalungu e-ANC abexosha abantu be-DA ngezilimazo kwaSwayimane ngoMsombuluko siyizinkomba zezinga eliphezulu lokungabekezelelani kwezombusazwe esifundazweni. UMnuz Zakhele Ndlovu ukhulume kanje ngesikhathi ephawula ngesenzo esisha samalungu kaKhongolose nabaholi bendawo bevuka umbhejazana bevimba abaholi be-DA ngocelemba namahalavu kwaSwayimane. UNdlovu uthe lesi senzo sihambisana nokungafundiseki kahle kwabantu ngezombusazwe futhi siyethusa ngoba i-ANC nayo phambilini ibihlale ikhononda ngokuxoshwa ezindaweni ebezaziwa ngezizinda ze-IFP esifundazweni. Lokhu akugcini nje ngokubuyisela isifundazwe sethu emuva ezikhathini zodlame nokulwa kubangwa amaqembu kodwa kubeka kabi nabantu abamnyama ikakhulukazi abase-KZN indlela abasaziphatha ngayo nabasabuka ngayo ipolitiki. Ngabe kungcono ukube umndeni kagogo owadlwengulwa yiwona obuvimba i-DA kodwa kudumazile ukuthi abaholi namakhosi yibona abanqume ukuzihlanganisa nalesi senzo, kusho uNdlovu. Uthe okuxakayo wukuthi isizathu sokuvimba i-DA asizwakali kahle ngaphandle kokuthi abantu bebethi ababafuni abelungu kwaSwayimane ngoba bangabacindezeli. UNdlovu uthe akukapheli nesikhathi esingakanani i-ANC ikhononda ngokuvinjwa kwe-ANCYL eyayifuna ukuyokhankasa emzini kaDkt Mangosuthu Buthelezi eMahlabathini ngo-2009 kodwa konke lokhu sekwenziwa yiyo i-ANC. Lokhu abakwenzayo kungubuqaba ngoba yiyo i-ANC eyaziwayo ngokulwa nalabo abangafuni muntu ezizindeni zabo. Ngakho i-ANC kumele ilusukumele lolu daba ngoba i-DA iyiqembu eliphikisa ngokusemthethweni kuleli futhi elisebenza ngaphansi kwenqubo kahulumeni wentando yabantu, kusho uNdlovu. I-DA ibihambele kwaSwayimane iholwa wuNksz Lindiwe Mazibuko ukuyozwa izikhalo zabantu abadala ngendlela abadlwengulwa ngayo ukuze udaba lubhungwe ephalamende. Ubephelezelwa uNkk Dianne Kohler Barnard, umkhulumeli we-DA kwezokuPhepha, uMnuz Sizwe Mchunu, ohola i-DA eKZN, uNksz Mbali Ntuli usihlalo wentsha yeqembu. UNobhala we-ANC eMoses Mabhida Region, uMnuz Supa Zuma, uthe i-DA ayizange ixoshwe yi-ANC kodwa ivinjwe wumphakathi. Ngisho ikhansela ebelikhona kule nto ebiyenzeka kwaSwayimane belizizele njengelungu lomphakathi ngoba i-ANC ibingahlele lutho mayelana nokuvakasha kwe-DA kuleya ndawo ngakho akungahlanganiswa izinto ezingahlangene. Usho ukuthi namakhosi lawa abekhona ayi-ANC? i-DA ayingahlanganisi izinto ezingahlangani ngoba izifunela udumo, kusho uZuma. Comment GuidelinesIOL Isolezwe Abe-ANC benze ubuqaba: umhlaziyi We like to make your life easier 